**DEJEPIS 8.ročník 20.5.**

Milí ôsmaci ☺ témou tohto týždňa je **slovenské vysťahovalectvo na prelome 19. a 20. storočia.**  Napriek industrializácii a rozvoju priemyslu bolo Uhorsko viac poľnohospodárskou krajinou. Ťažké životné podmienky nútili Slovákov odchádzať za prácou do zahraničia – či už dočasne alebo natrvalo. Vysťahovalectvo do Ameriky nadobudlo v tej dobe masový charakter, často odchádzali celé rodiny, veľké časti dedín....lenže tam ich čakal takisto ťažký život, ťažko pracovali, boli lacnou pracovnou silou v lesoch, baniach, oceliarňach. Bolo to niečo veľmi podobné, ako keď v súčasnosti prichádzajú ľudia z cudziny pracovať do Európy, na Slovensko. Američania mali voči nim predsudky, v novinách sa o prisťahovalcoch písalo ako o parazitoch, ktorí berú domácim prácu, šíria choroby, sú chudobní, hlúpi a negramotní....(Čo vám to pripomína?) Pritom mnohí boli radi, že sa do Ameriky vôbec dostali, že zohnali peniaze na lodný lístok (často predali celý svoj majetok) a napokon aj prežili náročnú a dlhú cestu.

Napriek neľahkým začiatkom si Slováci postupne v Amerike vybudovali svoje komunity, navzájom si pomáhali, dokonca vydávali svoje noviny a zakladali organizácie – Slovenská liga, Matica slovenská...Neskôr finančne podporovali aj Slovákov v Uhorsku.

**Viac k tejto téme si prečítajte v učebnici na s.69-71. Pridávam aj prezentáciu a poznámky do zošita.**

A tu sú vaše úlohy, z ktorých si opäť **vyberte JEDNU** a pošlite mi ju **do 27.5.**

1. Skúste vo vašom okolí, vo vašej rodine vypátrať nejaký príbeh, konkrétny osud človeka, ktorého sa dotklo vysťahovalectvo. Možno nejaký príbuzný, ktorý kedysi odišiel do zahraničia za prácou. Zistite o ňom čo najviac (kedy, prečo, kam odišiel, ako tam žil, ako sa mu darilo, či zostal natrvalo v zahraničí alebo sa vrátil....) a napíšte o tom.
2. Predstavte si seba v podobnej situácii – rodičia prišli o prácu, príbuzní sú na tom podobne, štát nemá prostriedky pomôcť ľuďom, preto musíte odísť do cudzej krajiny. Porovnajte problémy vtedajšieho tínedžera so svojimi problémami a starosťami. Do akej miery naše životy ovplyvňuje doba, v ktorej žijeme, a udalosti, ktoré sa v nej odohrávajú?

Napíšte svoj názor a podporte ho argumentmi.

1. Jedným z amerických prisťahovalcov (a slovenských vysťahovalcov) bol aj Slovák **Jozef Murgaš** – objaviteľ bezdrôtovej telegrafie. Zistite o ňom zaujímavé informácie, napíšte referát, prípadne urobte prezentáciu.

**Želám vám pekný týždeň a veľa pracovného elánu ☺**